VIDEO: Deň narcisov v Košiciach
V uliciach slovenských miest sme dnes mohli stretnúť okolo 16 000 dobrovoľníkov v zelených tričkách, rozdávajúcich žlté narcisy. Ide o verejno-prospešnú zbierku Ligy proti rakovine. Dobrovoľníci v uliciach sú každoročne označení a spoznať ich môžeme aj vďaka originálnej pokladničke. Pripnutím žltého kvietku v Deň narcisov vysielame onkologickým pacientom odkaz, že nie sú vo svojom ochorení sami, a že ich boj sa týka nás všetkých.
Žlté kvietky dnes zaplavili aj ulice Košíc, najväčší počet dobrovoľníkov, 31, sa tento rok zapojil na strednej škole na Grešákovej ulici. Aj preto veria, že 20.ročník zbierky môže byť rekordný.
Kto si dnes nestihol zakúpiť žltý kvietok a chce podporiť myšlienku Dňa narcisov, má na to ešte pár dní. Do 22. apríla môže poslať peniaze na účet zbierky SK40 1100 0000 0026 2974 0400 či formou SMS na číslo 848 v sieti všetkých mobilných operátorov. Cena jednej SMS sú dve eurá.